31998R1436
L 191/15
JURNALUL OFÍCIAL AL UNIUNII EUROPENE
REGULAMENTUL (CE) NR. 1436/98 AL COMISIEI
din 3 iulie 1998
privind autorizarea anumitor aditivi în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 93/113/CE Consiliului din 14 decembrie 1993 privind utilizarea și comercializarea enzimelor, a microorganismelor și a preparatelor acestora în hrana animalelor (1), astfel cum a fost modificată ultima dată prin Directiva 97/40/CE (2) a Consiliului, în special articolul 5,
întrucât dispozițiile Directivei 70/524/CEE a Consiliului din 23 noiembrie 1970 privind aditivii din hrana animalelor (3), astfel cum a fost modificată ultima dată prin Directiva 98/19/CE (4) a Comisiei, prevăd că se pot autoriza noi aditivi sau noi modalități de utilizare a acestora având în vedere evoluția cunoștințelor științifice și tehnice;
întrucât, prin derogare de la Directiva 70/524/CEE, Directiva 93/113/CE a autorizat statele membre să admită provizoriu utilizarea și comercializarea enzimelor, a microorganismelor și a preparatelor lor în hrana animalelor;
întrucât, din examinarea dosarelor prezentate de statele membre, în conformitate cu articolul 3 din Directiva 93/113/CE, rezultă că se pot autoriza provizoriu unele substanțe din grupele de enzime și microorganisme;
întrucât Comitetul științific pentru hrana animalelor a emis un aviz favorabil în ceea ce privește inocuitatea acestor substanțe;
întrucât măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Substanțele care fac parte din grupele de enzime enumerate în anexa I la prezentul regulament pot fi autorizate ca aditivi în hrana animalelor, în condițiile prevăzute de anexa menționată.
Articolul 2
Substanțele care fac parte din grupa microorganismelor enumerate în anexa II la prezentul regulament pot fi autorizate ca aditivi în hrana animalelor în condițiile prevăzute de anexa menționată.
Articolul 3
Prezentul regulament intră în vigoare la 1 iulie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 iulie 1998.